《又代徐都阃作》
明代·苏葵

气夺天机不等閒，西邮公在重如山。楝花有信应无恙，骢马何为急欲还。

五柳先生莲社约，四明狂客鉴湖宽。辕门徙倚偏惆怅，真为天家借范韩。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。